Prețurile ridicate ale petrolului, eludarea sancțiunilor și investițiile de stat oferă Rusiei suficiente resurse pentru a continua războiul în Ucraina la intensitatea actuală pentru încă cel puțin doi ani, se arată într-un raport al agențiilor de informații lituaniene, informează Reuters.
Rusia și-a reformat și consolidat armata care a luptat în Ucraina în 2023 și este pe cale să își extindă capacitățile militare de-a lungul graniței sale cu NATO, inclusiv lângă Finlanda, care a aderat la alianță anul trecut, au afirmat agențiile de informații lituaniene în evaluarea anuală a amenințărilor cu care se confruntă țara baltică.
"Moscova este capabilă să evalueze lecțiile învățate și să își îmbunătățească eficacitatea de luptă", potrivit raportului care a fost pus sub embargo pentru publicare joi dimineață.
Raportul a fost făcut de către două agenții: Departamentul de contrainformații al Securității de Stat și Serviciul de Informații și Securitate al Apărării din cadrul Ministerului Apărării Naționale din Lituania.
Ministrul rus al apărării a declarat marți că Rusia și-a întărit forțele militare în nordul și vestul țării ca răspuns la ceea ce Moscova consideră că este o acumulare de forțe NATO la granițele sale.
Lituania, vecină atât cu Rusia, cât și cu aliatul său Belarus, a fost odată condusă de Moscova, dar este acum membră a NATO și a Uniunii Europene.
Potrivit agențiior de informații lituaniene, serviciile secrete rusești depun eforturi de a se sustrage sancțiunilor impuse industriei de apărare a țării după ce a invadat Ucraina.
În timp ce Rusia este aprovizionată în mod deschis cu arme și muniție doar de către Iran și Coreea de Nord, China a devenit cel mai mare furnizor de microcipuri, iar yuanul a devenit principala monedă pentru tranzacțiile internaționale ale Rusiei, se mai precizează în raport.
De asemenea, de când Rusia a desfășurat focoase nucleare în Belarus în 2023, a construit în mod constant infrastructura pentru utilizarea lor acolo.
Raportul mai precizează că agențiile de informații rusești și belaruse și-au intensificat eforturile de recrutare a lituanienilor care traversează granița, iar autoritățile au reținut mai mulți cetățeni ai țării în 2023, pe care i-au acuzat că au furnizat date pentru serviciile de informații belaruse în schimbul banilor.
China și-a sporit eforturile de spionaj în Lituania în 2023, după decizia autorităților de la Vilnius de a permite Taiwanului să deschidă o ambasadă de facto pe teritoriul său în 2021, potrivit raportului citat de Reuters.
Raportul a precizat că s-a constatat "actori cibernetici afiliați cu China" au fost descoperiți în mod regulat verifică dacă instituțiile guvernamentale lituaniene au vulnerabilități "cu scopul de a pătrunde în rețelele lor" și de a sustrage date".